Må ikke forveksles med Georg Ratzinger (1844–1899).

**Georg Ratzinger** (født 15. januar 1924 i Pleiskirchen ved Altötting i Oberbayern i Tyskland, død 1. juli 2020 i Regensburg) var en tysk kirkemusiker og katolsk prest fra Bayern. Han var bror av pave Benedikt XVI (født Joseph Ratzinger).

Liv og virke
------------

### Bakgrunn

Han viste tidlig musikalsk talent og spilte på kirkeorgelet fra 11-årsalderen.[] I 1935 begynte han på juniorseminaret i Traunstein og fikk blant annet musikkundervisning der. I 1941 møtte han første gang koret Regensburger Domspatzen, da koret deltok i Salzburg, under markeringen av 150-årsdagen for Mozarts død.

Sommeren 1942 ble han innskrevet i riksarbeidstjenesten og samme høst innrullert i hæren. I 1944 ble han såret i strid i Italia. På slutten av krigen kom han i kortvarig amerikansk krigsfangenskap i nærheten av Napoli, men ble repatriert etter kort tid og var hjemme i juli 1945.

### Kirkelig løpebane

I januar 1946 begynte han på presteseminaret i Freising sammen med sin bror Joseph. Samtidig med sine teologiske studier fortsatte han sine musikkstudier. Han ble presteviet i München – sammen med sin bror – i 1951 av kardinal Michael von Faulhaber, og innehadde deretter forskjellige prestefunksjoner i erkebispedømmet München og Freising, samtidig som han viet seg til musikken. Sine musikalske studier avsluttet han i 1957 og ble kordirigent i hjembyen Traunstein.

I februar 1964 ble han domkapellmester i St. Peterskatedralen i Regensburg og dirigent for katedralens kor, Regensburger Domspatzen.

Som leder for dette gutte- og mannskoret hadde Ratzinger ansvaret for innspillinger av en rekke klassiske verker og gjennomførte en omfattende turnévirksomhet i Tyskland, USA, Skandinavia, Canada, Taiwan, Japan, Irland, Polen, Ungarn og Roma. Han hadde også ansvar for korets liturgiske oppgaver i Regensburg.

I 1967 ble han tildelt tittelen monsignore og i 1976 ble han pavelig æresprelat. Samme år feiret koret også sitt 1 000-årsjubileum. I 1977 dirigerte han koret under brorens ordinasjon til biskop. Koret sang til ære for dronning Elisabeth II av Storbritannia da hun besøkte Tyskland i 1978 og ved pave Johannes Paul IIs besøk i München i 1980. Koret gav også konserter i forbindelse med NATO-toppmøtet i 1982.

I 1981 fikk Ratzinger Bundesverdienstkreuz, og i 1994 ble han utnevnt til apostolisk protonotar, den høyeste pavelige æresprelatverdigheten. Samme år pensjonerte han seg. Han bodde i Regensburg. I mai 2005 mottok han Österreichische Ehrenkreuz für Wissenschaft und Kunst (1. klasse).

Ratzinger ble den 3. august 2005 innlagt på sykehuset Policlinico Agostino Gemelli i Roma på grunn av hjerteflimmer og fikk satt inn en pacemaker.[]

Han var grandnevø av politikeren Georg Ratzinger.

Mens hans bror var pave, uttalte Ratzinger at han nok var den eneste som fremdeles kalte paven Joseph.[]

Den 18. juni 2020 var Ratzinger alvorlig syk mens hans bror Benedikt XVI besøkte ham i Regensburg. Han døde to uker etter den 1. juli 2020, i en alder av 96 år.

Referanser
----------

1. ↑   Gemeinsame Normdatei, besøkt 9. april 2014[Hentet fra Wikidata]
2. ↑   Babelio, Babelio forfatter-ID 215315[Hentet fra Wikidata]
3. ↑   Discogs, Discogs artist-ID 855183, besøkt 9. oktober 2017[Hentet fra Wikidata]
4. ↑   Gemeinsame Normdatei, besøkt 10. desember 2014[Hentet fra Wikidata]
5. ↑   www.elperiodico.com[Hentet fra Wikidata]
6. ↑   agencevatican.com[Hentet fra Wikidata]
7. 1 2   www.vaticannews.va[Hentet fra Wikidata]
8. ↑   What Pope Benedict Knew About Abuse in the Catholic Church, www.newyorker.com[Hentet fra Wikidata]
9. ↑  «„Papstbruder" Georg Ratzinger in Regensburg gestorben» **(tysk)**. Bayerischer Rundfunk. 1. juli 2020. Arkivert fra originalen 2. juli 2020. Besøkt 1. juli 2020.
10. ↑  «Georg Ratzinger schwer erkrankt: Benedikt XVI. in Regensburg!» **(tysk)**. Katholisch.de. 18. juni 2020. Besøkt 1. juli 2020.
11. ↑  «Georg Ratzinger ist gestorben». *katholisch.de* **(tysk)**. Besøkt 1. juli 2020.

Eksterne lenker
---------------

* (en) Georg Ratzinger (priest) – kategori av bilder, video eller lyd på Commons Rediger på Wikidata
* (en) Georg Ratzinger på Internet Movie Database Rediger på Wikidata

* (en) Georg Ratzinger hos The Movie Database Rediger på Wikidata
* (en) Georg Ratzinger på Discogs Rediger på Wikidata

* (en) Georg Ratzinger på MusicBrainz Rediger på Wikidata

* (en) Georg Ratzinger på AllMusic Rediger på Wikidata
* (de) Verker av og med Georg Ratzinger i katalogen til det tyske nasjonalbiblioteket
* (de) Regensburg bispedømmes hjemmeside

  


|  |  |
| --- | --- |
| Oppslagsverk/autoritetsdata | Deutsche Biographie **·** VIAF **·** GND **·** LCCN **·** ISNI **·** BNF **·** BNF (data) **·** SUDOC **·** NKC **·** BNE **·** CiNii **·** MusicBrainz **·** Discogs **·** AllMusic
 |